Skeljungur var lengi umboðsaðili Shell á Íslandi en fyrirtækið rekur bensínstöðvar undir merkinu Orkan í dag víða um land . Benedikt Ólafsson , framkvæmdastjóri fjármálasviðs Skeljungs hf. , hefur sagt starfi sínu lausu . Benedikt hefur unnið fyrir félagið í nærri 4 ár , en Viðskiptablaðið sagði frá því þegar hann var ráðinn í byrjun árs 2016 . Hann sat í stjórn Skeljungs frá árinu 2013 til 2016 áður en hann tók við sem framkvæmdastjóri fjármálasviðs . „ Ég vil þakka stjórn og starfsmönnum félagsins kærlega fyrir þann tíma sem ég hef haft aðkomu að félaginu , bæði sem stjórnarmaður og síðar starfsmaður , “ segir Benedikt . „ Það var lærdómsríkt og skemmtilegt að fá að taka þátt í skráningu félagsins á markað og framgangi þess í framhaldinu . Ég tel þetta vera réttan tímapunkt fyrir mig til að gera breytingar og óska ég starfsmönnum félagsins alls hins besta á komandi árum . “ Árni Pétur Jónsson , forstjóri Skeljungs þakkar jafnframt Benedikt fyrir gott starf sem hann hafi unnið fyrir Skeljung : „ Benedikt hefur gengt lykilhlutverki hjá fyrirtækinu við mótun stefnu þess og framkvæmd hennar . Hann leiddi mörg af þeim stóru verkefnum sem fyrirtækið hefur farið í og náð góðum árangri í sínu starfi . Ég óska Benedikt alls hins besta í því sem hann kann að taka sér fyrir hendur í framtíðinni , “ segir Árni Pétur . Skeljungur er orkufyrirtæki sem selur vörur og þjónustu á Íslandi , í Færeyjum og á Norður-Atlantshafinu . Meginstarfsemi félagsins er innflutningur , birgðahald , sala og dreifing á eldsneyti og eldsneytistengdum vörum . Félagið starfrækir 76 eldsneytisstöðvar og 6 birgðastöðvar á Íslandi og í Færeyjum . Auk þess selur félagið áburð og efnavörur á Íslandi og rekur verslanir og þjónustar og selur olíu til húshitunar í Færeyjum . Viðskiptavinir Skeljungs spanna frá einstaklingum til fyrirtækja , í sjávarútvegi , landbúnaði , flutningum , flugi og til verktaka . Starfsemin er rekin undir merkjunum Skeljungur , Orkan og Magn . Meginmarkmið Skeljungs er að þjóna orkuþörf einstaklinga og fyrirtækja á hagkvæman og öruggan máta í sátt við umhverfi sitt .